Марко Ганчев
Верига

chitanka.info

Ония, които истински се трудят

и ги наричаме физически работници,

шмиргелът на техния опит

така изостря мисълта им,

че понякога достигат

върховете на човешкия ум

с някой свой израз,

тънък и остър

като позлатен електрод.

Ония, които истински са умни

и тяхно работно място

са върховете на човешкото мислене,

слизат до един прост израз —

че на света единственото нещо,

което не е относително,

е трудът.

Това е другият златен електрод.

Сключва се веригата,

по която тече токът на живота.

Все едно е

на кой от двата електрода

ще изгори

твоята тънка волфрамова жичка.

1970

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.